**Önkormányzat**

**Répcelak**

198-4/2017./Ált. szám

**J e g y z ő k ö n y v**

Répcelak Város Önkormányzatának Képviselő-testülete 2017. február 16-án, csütörtökön 17.30 órakor a Répcelaki Közös Önkormányzati Hivatal Tanácskozó termében megtartott üléséről.

**Jelen voltak**: Szabó József polgármester, Varga Sándor alpolgármester, Biró József, Boros András, Horváth Csaba, Pálla Péter és Szalainé Kutasi Ildikó képviselők.

**Tanácskozási joggal vett** **részt**: dr. Kiss Julianna jegyző, Böröndyné Nagy Anikó aljegyző, Molnár Lászlóné pénzügyi csoportvezető, Mérgesné Stampf Ildikó településüzemeltetési és beruházási csoportvezető, Szórádi Enikő igazgató, Lászlóné Moór Lilla intézményvezető, Soós Ferenc Gazdakör alelnök, Molnár Árpád Répcelaki Sportegyesület elnök, Dr. Bogdán Olivér Répcelaki Rakurai Karate Egyesület elnök, Dóczi Attila RÁBA-Műgát és Térségéért Egyesület elnök, Mészáros Imréné Nyitott Tér Közhasznú Kulturális Egyesület elnök, Horváth Gyuláné Répcelaki Önkormányzati Tűzoltóság elnök, Őri Tamás Répcelaki Önkormányzati Tűzoltóság parancsnok.

**Meghívottak:** Rápli Pál vezető tervező, ügyvezető, Kámán-Németh Martina mb. intézményvezető, Sipos-Nagy Anita igazgatási ügyintéző, Hozbor Imréné Répcelaki Városüzemeltetési és Szolgáltató Nonprofit Kft. Felügyelőbizottság elnöke, Enginé Kozonits Mária Gyöngyi Répce TV Kft. ügyvezető, Winkler Krisztina főszerkesztő, Verasztó János lelkész, Bernáth Evelin, Kovács Gergő, Bognár Léna és Galambosi Benjamin a Répcelaki Rakurai Karate Egyesület tagjai.

**Szabó József** polgármester köszöntötte a megjelenteket, megállapította, hogy a 7 képviselőből jelen van 7 fő, az ülés határozatképes, azt megnyitotta.

**A napirendre, további egy napirend felvételére, valamint az egyes napirendi pontok tárgyalásának a felcserélésére az alábbi javaslatot tette:**

1. **Répcelak Város Önkormányzata 2017. évi költségvetése**
2. **Civil szervezetek 2017. évi támogatásáról döntés**
3. **Az önkormányzat 2016. évi költségvetéséről szóló önkormányzati rendelet módosítása**
4. **Településrendezési eszköz felülvizsgálata**
5. **Beszámoló a 2016. év eredményeiről az elfogadott Gazdasági Program tükrében**
6. **Beszámoló a Sárvár Térségi Gyermekjóléti Szolgálat munkájáról**
7. **Beszámoló a Répcelaki Fesztivál előkészületeiről**
8. **Tájékoztató a tematikus történelmi út megvalósítására létrehozott munkacsoport munkájáról**
9. **A Répcelaki Művelődési Otthon és Könyvtár szolgáltatási díjtételeinek jóváhagyása**
10. **Répcelaki Városüzemeltetési és Szolgáltató Nonprofit Kft. munkaügyi szabályzatának módosítása**
11. **Répcelaki Városüzemeltetési és Szolgáltató Nonprofit Kft. Felügyelőbizottsági ügyrendjének jóváhagyása**
12. **A közösségi együttélés alapvető szabályairól és azok megszegésének jogkövetkezményeiről szóló önkormányzati rendelet módosítása**
13. **Szakrendelők munkavédelmi kockázatelemzésének elfogadása**
14. **Döntés EHS Partner Tanácsadó és Szolgáltató Kft. székhelyhasználati kérelméről**
15. **Területszervezési eljárással kapcsolatos döntés**
16. **Tatay Sándor utcai telkek eladási árának meghatározása**
17. **Döntés hulladékgazdálkodáshoz kapcsolódó vagyon önkéntes vagyonkezelésbe adásáról**
18. **Közbeszerzési szabályzat módosítása**
19. **ASP pályázat keretében beszerzett eszközök használatba adásáról döntés**
20. **„Peter Cerny Alapítvány a beteg koraszülöttek gyógyításáért” támogatási kérelme**
21. **Savaria University Press Alapítvány támogatási kérelme**
22. **Állagmegóvási munkák költségének beszámítása a bérleti díjba – LISS Patrongyártó, Töltő és Forgalmazó Kft.**
23. **Állagmegóvási munkák költségének beszámítása a bérleti díjba – EHS Partner Tanácsadó és Szolgáltató Kft**
24. **Óvodai só szoba bérbeadásáról döntés**
25. **A főállású polgármester szabadságának ütemezése**
26. **Iskolai felvételi körzethatárok véleményezése**

A Képviselő-testület a napirendre, további egy napirend felvételére, valamint egyes napirendi pontok tárgyalásának a felcserélésére tett javaslattal egyhangúlag egyetértett.

**Szabó József polgármester jegyzőkönyv-hitelesítőnek Varga Sándor alpolgármestert és Horváth Csaba képviselőt javasolta**.

A Képviselő-testület a jegyzőkönyv-hitelesítők személyével egyhangúlag egyetértett.

**Szabó József polgármester** a napirend tárgyalása előtt a két ülés között végzett munkáról, fontosabb intézkedésekről, valamint a lejárt határidejű határozatok végrehajtásáról adott számot.

**Szabó József polgármester**:

1. **Átruházott hatáskörben hozott döntések:**
2. **Rendkívüli települési támogatás**

1 megállapítás összesen: 25.000.-Ft összegben

1. **Újszülött támogatás**

1 megállapítás 50.000.-Ft összegben

|  |  |  |
| --- | --- | --- |
| **Tárgy** | **Szerződő fél** | **Összeg** |
| **Egészségház átalakítás villamos terveinek elkészítése** | **Delta Electro Kft.** | **88.900,- Ft** |
| **Rack-szekrény beüzemelése** | **Pencom Technika Kft.** | **50.800,- Ft** |
| **Tatay S. utcai építési telkek értékbecslésének elkészítése** | **KONT-RA Kft.** | **82.550,- Ft** |

1. A civil szervezetek vezetőivel személyes egyeztetést folytatott le még a költségvetés elfogadását megelőzően. Örömmel konstatálta, hogy szinte mindegyik civil szervezet képviseltette magát, ahol konstruktív beszélgetés zajlott.
2. Szombathelyen a Közúti Igazgatóságon volt személyes egyeztetés a Zöld város című projekt terveivel, mivel probléma merült fel az út melletti parkoló tulajdonjogával kapcsolatban. Sok évvel ezelőtt a répcelaki önkormányzat építtette ki a parkolókat, majd átadta a közútkezelőnek. A pályázatba viszont csak saját tulajdon vonható be. A tegnapi napon a kormánymegbízottal egyeztettek az ügyben, aki pozitívan és segítőkészen állt a megoldáshoz.
3. A büki képviselők tettek látogatást Répcelakon, főként az épülő Sportcsarnok érdekelte őket.
4. Sportbál volt a hétvégén, ahol átadásra került az Év sportembere cím is. A bál vendége Klampár Tibor többszörös olimpiai bajnok volt.
5. Február 13-án lezajlott a közmeghallgatás, ahol sok érdeklődő vett részt a lakosság részéről. Az elhangzott javaslatok kivizsgálásra kerülnek. Örül a felvetett problémák jellegének, mert arra következtet, hogy a képviselő-testület munkája a lakosság megelégedését szolgálja.
6. Gőzerővel folyik a Sportcsarnok építése, külső szigetelés és belső munkák vannak folyamatban, illetve fűtést szerelnek.

**Szabó József polgármester** megkérdezte, hogy van-e valakinek kérdése, bejelentése, javaslata a két ülés között végzett munkával kapcsolatban.

**Szalainé Kutasi Ildikó a Humánpolitikai Bizottság elnöke:** a Humánpolitikai Bizottság a 2017. február 14-én megtartott ülésén átruházott hatáskörében eljárva a szociális ügyek tekintetében az alábbi döntést hozta:

- rendkívüli települési támogatás 1 megállapítás összesen 20.000.-Ft összegben.

**Más kérdés, hozzászólás vagy bejelentés nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**26/2017.(II.16.) számú határozat**

Répcelak város Önkormányzatának Képviselő-testülete a két ülés között végzett munkáról, fontosabb intézkedésekről, az átruházott hatáskörben hozott döntésekről, valamint a lejárt határidejű határozatok végrehajtásáról szóló tájékoztatást elfogadta és tudomásul vette.

**Szabó József polgármester:** mindenki láthatja, hogy fiatalok is vannak a tanácskozó teremben. Azért, mert ismét kiváló eredményt elért karatésokat köszönthetünk.

**Böröndyné Nagy Anikó aljegyző**: ismerteti a képviselő-testület 2017. január 26-án hozott 19-es számú döntését, mely alapján négy fiatal – Bernáth Evelin, Bognár Léna, Galambosi Benjamin és Kovács Gergő – részére a kiemelkedő sportteljesítmény elérése miatt ajándékutalványt biztosít az önkormányzat. Gratulál a sikerekhez.

Felkéri a polgármestert és az alpolgármestert az önkormányzat ajándékának átadására.

Gratulálnak az edzőnek, Dr. Bogdán Olivérnek is és további jó munkát kívánnak.

**Szabó József polgármester**: nagy öröm a képviselők számára, amikor bármely területen kiemelkedő teljesítményt nyújtó répcelakiakat köszönthet.

Kívánja, hogy minél több sportsikert érjenek el, a sportot később se hagyják abba, mert örök értékű testi és lelki segítséget nyújt felnőtt korban is.

Ezek után a Képviselő-testület megkezdte a napirendi pontok tárgyalását.

1. **Napirend**

**Répcelak Város Önkormányzata 2017. évi költségvetése**

**Előadó: Szabó József polgármester**

Írásos előterjesztés és határozati javaslatok, valamint a rendelet-tervezet a mellékletekkel csatolva.

**Szabó József polgármester:** a költségvetésre minden képviselő büszke lehet, hiszen közös munka eredménye, mert mindenki hozzátette a saját elképzeléseit és munkáját.A költségvetés főösszege 1 milliárd forint feletti, a koncepcióhoz képest kissé változott. A változásokat az előterjesztés részletesen tartalmazza, de ismerteti is:

* 26,5 millió forint összegű szolidaritási adó mind a bevételi, mind pedig a kiadási oldalon jelentkezik,
* 10 millió forinttal megemelésre került a várható iparűzési adóbevétel,
* a csatorna felújításra betervezett összeg kiegészítésre került 10 millió forintra,
* az általános iskola vizesblokk felújítására plusz 500.000 forintot, összesen 5,5 millió forintot terveztek,
* a Nonprofit Kft. részére 4 millió forintot gépjárművásárlásra, 3,2 millió forintot pedig ágdaráló vásárlására biztosítanak,
* a Vas Megyei Mentésügyi Alapítvány részére 600.000 forintot terveztek támogatásként.

A továbbiakban arról biztosítja a gazdákat, hogy azok a mezőgazdasági utak, amelyek a kérelmükben szerepeltek az idei évben felújításra kerülnek. Közös bejárás megtartását kezdeményezi a képviselőkkel.

Az egyházak támogatása tekintetében változás, hogy az énekkarok nem részesülnek támogatásban, ugyanakkor a már jelzett külön igényt kezelni tudják.

**Kérdés, hozzászólás:**

**Pálla Péter a Pénzügyi Bizottság elnöke**: két lábon a földön járó, konzervatív költségvetésről van szó. Tudják, hogy milyen feladatokat kívánnak megvalósítani az idei évben és ennek a pénzügyi háttere biztosított. Nem kötelező feladatokat is megfelelő színvonalon látnak el. A Bizottság javasolja a tervezet elfogadását.

**Biró József a Gazdasági és Városüzemeltetési Bizottság elnöke:** minden külön kommentár nélkül a Bizottság elfogadásra javasolja a költségvetést.

**Szalainé Kutasi Ildikó a Humánpolitikai Bizottság elnöke**: a Bizottság elfogadásra javasolja a költségvetést.

**Boros András az Ügyrendi Bizottság elnöke**: a Bizottság szintén elfogadásra javasolja a költségvetést.

**Horváth Csaba képviselő:** két bizottság tagjaként is elfogadásra javasolja a költségvetést.

**Varga Sándor alpolgármester:** a jövőbeli elképzeléseket maximálisan tartalmazza a költségvetés, szintén javasolja annak elfogadását.

**Szabó József polgármester:** nagy utat tettek meg a koncepciótól a költségvetés elfogadásáig. Köszöni a jegyző és a pénzügyi csoportvezető munkáját.

**Szabó József polgármester**: az eladósodás megelőzése érdekébenaz önkormányzatok hitelt csak a Kormány engedélyével vehetnek fel. Szükséges határozatot hoznia költségvetési évet követő három évre vonatkozóan az adósságot keletkeztető ügyletből eredő fizetési kötelezettségekről.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**27/2017.(II.16.) számú határozat**

Répcelak Város Önkormányzatának Képviselő-testülete a 2017. évi költségvetési rendelet elfogadása előtt a Gst. tv. 45. § (1) bekezdés *a)* pontja felhatalmazása alapján kiadott jogszabályban meghatározottak szerinti saját bevételeinek, valamint a Gst 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegének megállapításáról az alábbi határozatot hozza:

1. A Képviselő-testület a Gst. tv. 45. § (1) bekezdés *a)* pontja felhatalmazása alapján kiadott jogszabályban meghatározottak szerinti saját bevételeinek költségvetési évet követő három évre várható összegét az alábbi táblázatban foglaltak alapján állapítja meg:

( adatok ezer Ft-ban)

|  |  |  |  |  |
| --- | --- | --- | --- | --- |
| **Saját bevételek** | **2017.év** | **2018.év** | **2019.év** | **2020.év** |
| Helyi adók | 365500 | 365000 | 365000 | 365000 |
| Önkormányzati vagyon és az önk. megillető vagyoni é. jog értékesítése, hasznosítása | 10000 | 8000 | 5000 | 3000 |
| Osztalék, koncessziós díj, hozam | 5000 | 3000 | 2000 | 2000 |
| Tárgyi eszköz, imm.jószág, részvény ért.. bev. | 0 | 0 | 0 | 0 |
| Kezességvállalással kapcsolatos megtérülés | 0 | 0 | 0 | 0 |
| Bírság-pótlék- és díjbevétel | 100 | 100 | 100 | 100 |
| **Saját bevételek összesen:** | **380600** | **376100** | **372100** | **370100** |
| **Saját bevételek 50%-a** | **190300** | **188050** | **186050** | **185050** |

2)   A Képviselő-testület a Gst tv. 45. § (1) bekezdés *a)* pontja felhatalmazása alapján kiadott jogszabályban meghatározottak szerinti a Gst tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét

2017. évre 0 Ft-ban,

2018.évre 0 Ft-ban,

2019. évre 0 Ft-ban

2020. évre 0 Ft-ban határozza meg.

Felelős: Szabó József polgármester

Határidő: folyamatos

A Képviselő-testület 7 szavazattal, ellenszavazat, tartózkodás nélkül az alábbi rendeletet alkotta:

**Répcelak Város Önkormányzata Képviselő-testületének 2/2017.(II.17.) önkormányzati rendelete az önkormányzat 2017. évi költségvetéséről.**

A rendelet a jegyzőkönyv melléklete.

**Szabó József polgármester**: a Sportcsarnok támogatásával kapcsolatban írt határozati javaslat elfogadása szükséges, mely a három érintett év vonatkozásában rögzíti a támogatási összegek biztosítását, a kifizetések ütemezését.

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**28/2017.(II.16.) számú határozat**

Répcelak Város Önkormányzatának Képviselő-testülete megállapítja és elfogadja, hogy a kézilabda sportcsarnok megépítésével összefüggésben a Répcelaki Sportegyesület részére három költségvetési év viszonylatában, azaz 2015-17-es években az alábbi jogcímeken az következő támogatási összegeket biztosította:

A TAO pályázat benyújtását megelőzően az előkészítés időszakában tervezési díjra rendelkezésre bocsátott vissza nem térítendő támogatásként: 5.930.100,- Ft-ot.

A TAO támogatási konstrukció keretében a projekt megvalósításához, mint önkormányzati támogatás a projekt önerejének biztosítására (30%) 209.697.885,- Ft-ot.

Támogatásként került kifizetésre szintén az előkészítés időszakában 147.000,- Ft hatósági díj, mely a projekt keretében elszámolható.

A három költségvetési év viszonylatában tehát 215.774.985 Ft önkormányzati támogatás illette a Sportegyesületet.

Megállapítja továbbá, hogy a tervezésre rendelkezésre bocsátott 5.930.100,- Ft-ból a harmadik résszámla, azaz 1.143.000,- Ft a projekt keretében elszámolható, míg a 4.737.100,- Ft kizárólagosan önkormányzati vissza nem térítendő támogatásnak tekintendő. A kettős támogatás elkerülése érdekében a tervezési díjra rendelkezésre bocsátott önkormányzati támogatásból 1.143.000,- Ft a 209.697.885 Ft önkormányzati támogatás elszámolását követően visszafizetendő.

A projekt zárását követő elszámolás keretében a Képviselő-testület – az egyesület támogatási kérelme esetén – dönthet a visszafizetendő összeg projekten belül felmerülő, el nem számolható költségeinek finanszírozására történő felhasználásáról.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Civil szervezetek 2017. évi támogatásáról döntés**

**Előadó: Szabó József polgármester**

Írásos határozati javaslat és a részletes táblázat csatolva.

**Szabó József polgármester**: a költségvetés keretösszeget tartalmaz a civil szervezetek idei évi támogatására. Személyes egyeztetés történt az elnökökkel, illetve két Bizottság is tárgyalta az előterjesztést.

**Kérdés, hozzászólás:**

**Szalainé Kutasi Ildikó a Humánpolitikai Bizottság elnöke:** a Bizottság elfogadásra javasolja a Képviselő-testületnek a javaslatban szereplő támogatási összeget, illetve a határozati javaslatot.

**Pálla Péter a Pénzügyi Bizottság elnöke:** visszalépés nem, inkább előrelépés történt a támogatási összegek tekintetében, hiszen az óvodai Eszterlánc Alapítvány 500.000.-Ft támogatásban részesül a tavalyi évi 300.000 Ft-tal szemben. Tájékoztatásul elmondja, hogy újabb támogatás csak akkor folyósítható, amennyiben a 2016. évi támogatással rendben megtörténik az elszámolás. Kéri a jelenlévő elnököket a február 20-i határidő betartására. A Bizottság elfogadásra javasolja a támogatási összeget.

**Szabó József polgármester:** a támogatás folyósítása a nagyobb összegek tekintetében nem egy összegben, hanem ütemezetten fog történni.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**29/2017.(II.16.) számú határozat**

Répcelak Város Önkormányzatának Képviselő-testülete a településen székhellyel rendelkező vagy működő civil szervezeteket a 2017. évi költségvetésben biztosított keretösszeg terhére az előterjesztés melléklete szerinti működési célú támogatásban részesíti.

Az átruházott hatáskörben hozott támogatási döntés esetén – az önkormányzat 2017. évi költségvetéséről szóló önkormányzati rendelet 3.§ (2)-(3) és (7) bekezdései kapcsán - egy naptári éven belül ugyanazon civil szervezetnek adott támogatási összeg nem haladhatja meg a 300.000 Ft-ot. E szabálytól a képviselő-testület jelentős súllyal bíró indokolt igény esetén egyhangú döntéssel eltérhet.

További megkötés, hogy a civil szervezet azonos célra csak egy önkormányzati forrásból részesülhet támogatásban.

Felelős: Szabó József polgármester

Böröndyné Nagy Anikó aljegyző

Határidő: folyamatos

1. **Napirend**

**Az Önkormányzat 2016. évi költségvetéséről szóló rendeletének módosítása**

**Előadó: Szabó József polgármester**

Írásos előterjesztés és a rendelet-tervezet csatolva.

**Szabó József polgármester:** a rendelet módosítását a 2016. évi változások teszik szükségessé.

**Kérdés, hozzászólás:**

**Pálla Péter a Pénzügyi Bizottság elnöke:** a Bizottság elfogadásra javasolja a 2016. évi költségvetésről szóló rendelet előterjesztés szerinti módosítását.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi rendeletet alkotta:

**Répcelak Város Önkormányzata Képviselő-testületének 3/2017.(II.17.) önkormányzati rendelete az önkormányzat 2016. évi költségvetéséről szóló 2/2016.(II. 26.) önkormányzati rendelete módosításáról.**

A rendelet a jegyzőkönyv melléklete.

1. **Napirend**

**Településrendezési eszköz felülvizsgálata**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** arra kérte a tervezőt, hogy a mai ülésen az előadásában közérthetően és populárisan mutassa be a rendezési tervet a jelenlévőknek.

Átadja a szót Rápli Pál vezető tervezőnek.

**Kérdés, hozzászólás:**

**Rápli Pál vezető tervező**: a közmeghallgatáson elmondottakat mintegy bevezetőnek tekinti a mai előadásához. A fejlesztési koncepcióról már többször egyeztettek. Részükről már elkészült a rendezési terv, még a hatósági, szakhatósági eljárás zajlik, de rövid időn belül hatályba lép a rendelet is.

A munka kezdetekor abból indultak ki, hogy a város szerkezete úgy szép, ahogy van, azon változtatni nem kívánnak, ezért erős fejlesztési-változtatási behatások nem történtek. Legfontosabb változás az M86-os gyorsforgalmi út kiépítése, mely átrendezte a település határát. Ez a csomópont gazdasági potenciállal bír, a fejlesztések helyhez kötötten jelennek meg. A Bartók Béla utcában az autóútról letérve ideális lett volna egy körforgalom kiépítése, mely úgy valósulhatott volna meg, ha a NIF Zrt. a tervezési területet kiterjeszti a régi fő útig és az autóút projekt keretében építik meg a körforgalmat. De a lehetőséget a rendezési tervbe beépítették. Gondoltak arra, hogy a Lindének és a Lissnek a bővítési lehetőségei biztosítottak legyenek. Az új utcában, a Tatay utca környékén a szabályozási technikát a mai kor igényeihez alakították. A kis-Rába melletti üdülőterület fejlesztése nem indult el, de az új rendezési tervben meghagyva az elképzelést annyit tettek, hogy utat nyitottak, és egységesítették a területet. A belváros felé közelítve a kialakult lakóterületeknél az volt a cél, hogy a meglévő kialakítások szabályosak. Nincs piros szabályozási vonal, csak ott történt szabályozás, ahol új lakóterületek kialakítása történt. Régi eleme a rendezési tervnek, hogy az Arany János utca be nem épült déli oldalán kisvárosias jelleg alakuljon ki. Ehhez meg kell vásárolni a tulajdonosoktól a területet.

A volt vasúti töltés átsorolásra került vasúti terület megnevezésből, hogy a későbbi fejlesztéseket a besorolás ne akadályozza.

A napenergia telepeket az építési törvény új önálló különleges övezetbe rendezi, ezért a temető melletti – alkalmasnak látszó - területeket különleges övezetbe sorolták. Ebben konkrét esetben változás lehetséges.

A rendezési terv egyeztetési szakasza lezárul: az államigazgatási szervek és a civil szervezetek javaslatait kellett beszerezni és figyelembe venni. Az államigazgatási szervek részéről többnyire támogató vélemény készült. Az állami főépítész szakmai kiegészítést nem tett, de nagyon sok apró jogszabály alkotási kérdés merült fel, ezek a közeljövőben orvosolandók. Összességében az egyeztetési eljárás ellenvélemény nélkül lezárható. Amennyiben a Képviselő-testület is így dönt, akkor a készült anyagot a módosításokkal együtt eljuttatják az állami főépítésznek, aki 30 napon belül adja meg a véleményét. Ezután fogadhatja el a Képviselő-testület az önkormányzati rendeletet, mely az elfogadást követő 30 nap után lép hatályba. A közmeghallgatáson felajánlotta, hogy egy másik alkalommal szívesen eljön és válaszol a részletkérdésekre, ténylegesen, hogy kit, személy szerint mi érint. A szabályozási terv arról szól, hogy mit nem lehet. Nem kívántak az önkormányzat nevében korlátozni, ezért viszonylag szabad szabályozásról van szó.

**Biró József a Gazdasági és Városüzemeltetési Bizottság elnöke:** a Bizottság tárgyalta az előterjesztést, a szóbeli kiegészítést is meghallgatták. A határozati javaslatot elfogadásra javasolják.

**Szabó József polgármester**: megkérdezi, hogy van-e a képviselőknek arra igénye, hogy szűkebb körben még egyszer áttekintésre kerüljön a szabályozás.

Mivel ilyen jellegű igény nem érkezett a képviselők részéről, Szabó József polgármester kérte Rápli Pál vezető tervezőt a készült felülvizsgálati anyag továbbítására a megyei főépítészhez.

**Varga Sándor alpolgármester:** a Répce part szabályozására, besorolására kérdez rá.

**Rápli Pál vezető tervező**: közvetlenül a hídfőnél vannak mezőgazdasági területek, azzal szemben kiskertek. Jóval nagyobb terület van vízgazdálkodási területbe sorolva, mint ami látható, ami nem zárja ki a strandot, a vizes játszóhelyet stb. 170 méter széles a terület, a folyó maga pedig csak 30 méter. Építészetileg érdekes lehet a malom épülete.

**Szabó József polgármester**: a töltéssel kapcsolatban a Vízügynek az a terve, hogy elbontja, mivel visszatartja a vizet, árvízvédelmi szempontból nem megfelelő. Ezzel egy sík terület alakulna ki, nincs funkciója a töltésnek.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**30/2017.(II.16.) számú határozat**

Répcelak Város Önkormányzatának Képviselő-testülete Répcelak Város Településrendezési eszközének teljes eljárás keretében történő felülvizsgálata során a véleményezési szakaszban beérkezett véleményeket elfogadja és eltérő vélemény hiányában véleményezési szakaszt lezárja, majd a 314/2012. Korm. rendelet 40. § (1) bekezdése alapján összeállított dokumentációt megküldi végső szakmai véleményezésre az állami főépítészi hatáskörében eljáró megyei kormányhivatalnak.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Beszámoló a 2016. év eredményeiről az elfogadott Gazdasági Program tükrében**

**Előadó:** **Szabó József polgármester**

A napirend szóbeli előterjesztés alapján kerül megtárgyalásra.

**Szabó József polgármester:** a Képviselő-testület megalakulása után elfogadta Répcelak város Társadalmi és Gazdasági programját, melyben az öt évre vonatkozó elképzelések rögzítésre kerültek.

Azt gondolta, hogy az elfogadott program alapján pontonként fog haladni, és elmondja, hogy hogyan haladtak a teljesítésekkel. A demográfiai adatokban nagy változás nem történt. A lakosságszám nem éri el a 2700 főt.

A közlekedésben jelentős változás következett be az M86-os autóút megépültével. Eredményeként időben lerövidült a Szombathely, Győr és Budapest közötti távolság.

Közműellátottság tekintetében alapvető változás nem történt 2016-ban. Egy új beruházás kezdődött a Telekom részéről, mely lehetővé teszi, hogy a szélessávú internet Répcelakon is elérhetővé váljon. Olyan szolgáltatásokat tud nyújtani, mely feltehetően érinti azt a piacot, mely jelenleg van Répcelakon a kábelszolgáltatás tekintetében.

Előrelépés, hogy nyertek kettő pályázatot a víz és szennyvíz esetében.

A gazdaságra igazából nincs ráhatása az önkormányzatnak. Gazdasági oldalon történt a Liss Kft. milliárdos fejlesztése, és hogy az Ipari Parkban el tudták adni az összes önkormányzati telket. A Liss Kft. hamarosan befejezi a beruházást, a Fém Kft.-nél folyik az építkezés, talán nyárra meg tudja nyitni a telepet.

A hulladékudvar idén március 31-ig meg fog nyílni az Ipari Parkban.

A városban a cégek működése szorosan kapcsolódik az iparűzési adóbevételhez. Kiegyensúlyozottan működnek, több iparűzési adót fizettek, mint a 2015-ös évben, és bízik benne, hogy a 2016-os évben is legalább annyit fizetnek, mint előző évben.

A fejlesztési elképzeléseknél célul tűzték ki, hogy az EU-s támogatásokat igyekeznek maximálisan kihasználni. A források 60 % -a a gazdaság élénkítésére, a 40 %-a egyébre használható fel. 2016-ban elbírált pályázat nem volt. Amire lehetett pályázni, mindenre benyújtották az igényt (piac, zöld város, kerékpárút, illetve a Radó ház). Az a cél, amit meghatároztak maguknak, hogy melyik pályázatokon vesznek részt, az teljesült.

2016-ban munkahelyteremtő támogatást nem adtak. Az új munkahelyek létesítését munkahelyenként 300 ezer Ft-tal támogatják bizonyos létszám fölött. Ilyen kifizetés nem volt. Véleménye szerint nem is várható. Répcelakon nincs szabad munkaerő.

Célként határozták meg új településfejlesztési koncepció, integrált településfejlesztési stratégia és új rendezési terv elkészítését. Az idei évben ez teljesül, mert a márciusi testületi ülésen elfogadják az új településrendezési tervet.

Az ötéves program fő célkitűzései, elképzelései résznél egyesével kitér a vállalásokra:

* Az új utca kialakítása és új telkek létesítése a Hunyadi utcába nyílóan – tavalyi évben megvásárolták, kimérették a telkeket, elkezdődött a közmű kiépítés, a szennyvíz elkészült, meg van rendelve a víz, villany, gáz. Napirendre tűzték a telkek árának meghatározását és meg lehet hirdetni a telkeket.
* A sportcsarnok építése gőzerővel folyik.
* A fedett piac építése – pályázat beadásra került. Nyertes pályázat esetén az idei évben el is tudják kezdeni az építkezést.
* Petőfi S. utca rehabilitációja – a terv szintén beadásra került, egyeztetésen voltak a Megyeházán. Nyertes pályázat esetén azt tudják megvalósítani, ami a tervekben van.
* Radó ház megvásárlása, felújítása, funkcióval való ellátása – A házat megvásárolták, terveket készíttettek és be is nyújtották a pályázatot.
* Ajkay kastély megvásárlása, az evangélikus egyházzal közösen idősek otthona kialakítása – ez nem valósult meg.
* Belvízrendezési terv aktualizálása, megfelelő pályázati lehetőség esetén a terv szakaszos megvalósítása – itt sem történt előrelépés. Ilyen fajta pályázati lehetőség nem volt.
* József A. utca közlekedési problémáinak megoldása – kerékpárút megépítésével próbálják megoldani a problémát. A tervek elkészültek, a pályázatot beadták.
* Ipari és szolgáltató területek kialakítása a megépülő M86-os mellett – terület rendelkezésre áll. Egyetlen érdeklődő volt, egy benzinkutas, de visszalépett. Bízik benne, hogy előbb-utóbb elkelnek a területek.
* Széchenyi utca járdaépítés – elkészült a járda, az úttest burkolatot kapott.
* Helyi egyházakkal közösen vallási turizmus fejlesztése – Szent Márton kerékpárút áthalad Répcelakon, tematikus történelmi út kialakítása.
* Ipari Parknál elkerülő út építése – Nagy összeg a kialakítása, erre önereje nincs az önkormányzatnak, pályázati lehetőség sincs. A rendezési terv már tartalmazza ezt az elkerülő utat az M86-os-tól az Ipari Parkig.

Ezek voltak a főbb célkitűzések, és úgy gondolja, hogy időarányosan jól állnak.

A települési szolgáltatások közül az oktatásban nem történt változás. Az iskolát továbbra is a KLIK üzemelteti. A saját eszközeikkel továbbra is próbálják támogatni. Az iskola az önkormányzat tulajdona, és nagyon elavult az épület. Teljes felújításra szorul. Jelenleg lehetőség van pályázni az iskolában energetikai korszerűsítésre 150 millió Ft összegben. Ez azonban csak a világítás, fűtés korszerűsítését és napelemek elhelyezését jelentheti.

Répcelak a kiemelt státuszú iskolák között szerepel. Bízik benne, hogy pár év múlva fejleszteni is fogják. A legszükségesebb problémákat önerőből próbálják orvosolni.

Egészségügy – bölcsődei ellátás: az egészségügyben annyi történt, hogy pályáztak az adósságkonszolidációban nem részesült települések támogatására. A cél az volt, hogy az I. számú orvosi rendelő átkerüljön az Egészségházba. A pályázatot befogadták, a terv megvan, az idei évben szeretnék megvalósítani.

A 2016-os évben jelentős változások, felújítások történtek a bölcsődében.

Hulladékgazdálkodással kapcsolatban jelentős változás, hogy új szolgáltató lépett be a rendszerbe. Lesz egy állami szolgáltató cég, aki el fogja látni ennek a térségnek a hulladékgazdálkodási feladatait.

A közbiztonság jónak nevezhető a városban.

A sportról, szabadidőről annyit, hogy sportcsarnokot építenek, és támogatják a sportot.

Kérdésekre szívesen válaszol.

**Kérdés, hozzászólás:**

**Pálla Péter képviselő:** az Ipari parki elkerülő út mielőbbi kiépítésének szem előtt tartására hívja fel a figyelmet. Tekintettel arra, hogy a Liss Kft. új üzemcsarnokában történő termelés megindulásával fokozódik az autó és kamion forgalom a fő téren. Ezen kívül gondot okoz a munkaerőhiány is, mely az ipari cégek nagy problémája.

**Biró József a Gazdasági és Városüzemeltetési Bizottság elnöke**: a Bizottság meghallgatta a Polgármester részletes beszámolóját, és elfogadásra javasolja a beszámolót. Két év telt el a ciklusból és a legtöbb beruházás már megvalósult vagy folyamatban van a megvalósítása. Az elkerülő út valóban fontos lenne, azonban anyagi igénye jelentős, megközelítőleg 100 millió forint.

**Szabó József polgármester**: az Ipari Parkban buszmegálló kijelölésére kerül sor, mert a dolgozókat rendszeres járat szállítja, mely forgalom szintén a fő téren halad át. Jelen pillanatban ezt el kell viselni, nincs más választás. Természetesen az új út kiépítését szem előtt kell tartani.

**Mérgesné Stampf Ildikó településüzemeltetési és beruházási csoportvezető**: addig kell kijelölni az Ipari Parkhoz vezető út nyomvonalát, amíg a rendezési terv készítése folyamatban van és abban jelölhető.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**31/2017.(II.16.) számú határozat**

Répcelak Város Önkormányzatának Képviselő-testülete a Gazdasági Program végrehajtásának tükrében a 2016. év eredményeiről szóló beszámolót elfogadja.

Felelős: Szabó József polgármester

Határidő: azonnal

1. **Napirend**

**Beszámoló a Sárvár Térségi Gyermekjóléti Szolgálat munkájáról**

**Előadó: Kámán-Németh Martina mb. intézményvezető**

Írásos beszámoló csatolva.

**Kámán-Németh Martina mb. intézményvezető:** a részletes beszámolót kiegészíteni nem kívánja. Köszöni a munkája során számára nyújtott segítséget.

**Kérdés, hozzászólás:**

**Szalainé Kutasi Ildikó a Humánpolitikai Bizottság elnöke:** a Bizottság a beszámolót részletesen megtárgyalta és elfogadásra javasolja.

**Szabó József polgármester**: gratulál a szolgálat munkájához. A két feladat összevonása nem okozott törést a feladatok ellátásában és véleménye szerint az ellátottak sem vették észre a változást.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**32/2017.(II.16.) számú határozat**

Répcelak Város Önkormányzatának Képviselő-testülete a Sárvár Térsége Többcélú Kistérségi Társulás Gyermekjóléti Szolgálata2016. évimunkájáról szóló beszámolóját elfogadja.

Felelős: Szabó József polgármester

Határidő: azonnal

1. **Napirend**

**Beszámoló a Répcelaki Fesztivál előkészületeiről**

**Előadó: Szórádi Enikő igazgató**

Írásos beszámoló csatolva.

**Kérdés, hozzászólás:**

**Szalainé Kutasi Ildikó a Humánpolitikai Bizottság elnöke**: a Bizottság elfogadásra javasolja a beszámolót.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**33/2017.(II.16.) számú határozat**

Répcelak Város Önkormányzatának Képviselő-testülete a Répcelaki Fesztivál előkészületeiről szóló beszámolót elfogadja.

Felelős: Szabó József polgármester

Szórádi Enikő igazgató

Határidő: azonnal

1. **Napirend**

**Tájékoztató a tematikus történelmi út megvalósítására létrehozott munkacsoport munkájáról**

**Előadó: Szabó József polgármester és Szórádi Enikő igazgató**

Írásos tájékoztató csatolva.

**Szabó József polgármester**: reméli, hogy másfél év múlva a 750. évforduló megünneplése méltó keretek között tud megvalósulni.

**Kérdés, hozzászólás:**

**Szalainé Kutasi Ildikó a Humánpolitikai Bizottság elnöke:** a Bizottsága tájékoztatót elfogadásra javasolja.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**34/2017.(II.16.) számú határozat**

Répcelak Város Önkormányzatának Képviselő-testülete a tematikus történelmi út megvalósítására létrehozott munkacsoport munkájáról szóló beszámolót elfogadja.

Felelős: Szabó József polgármester

Szórádi Enikő igazgató

Határidő: azonnal

1. **Napirend**

**A Répcelaki Művelődési Otthon és Könyvtár szolgáltatási díjtételeinek jóváhagyása**

**Előadó: Szórádi Enikő igazgató**

Írásos előterjesztés és határozati javaslat, valamint a szabályzat-tervezet csatolva.

**Kérdés, hozzászólás:**

**Pálla Péter a Pénzügyi Bizottság elnöke:** a szabályzat tervezetet a Bizottság elfogadásra javasolja.

**Szalainé Kutasi Ildikó a Humánpolitikai Bizottság elnöke:** a Bizottság javasolja, hogy az Agrárkamara ügyfélfogadása is ingyenes legyen. Egyebekben a szabályzat tervezetet a Bizottság elfogadásra javasolja.

**Biró József képviselő:** nem ért egyet a javaslattal, mert a gazdák jelentős tagdíjat fizetnek a Kamarának.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**35/2017.(II.16.) számú határozat**

Répcelak Város Önkormányzatának Képviselő-testülete a Répcelaki Művelődési Otthon és Könyvtár Helyiségek bérbeadási szabályzatát elfogadja.

A hatályba lépés időpontja: 2017. március 1.

Felelős: Szórádi Enikő igazgató

Határidő: 2017. március 1-től

1. **Napirend**

**Répcelaki Városüzemeltetési és Szolgáltató Nonprofit Kft. munkaügyi szabályzatának módosítása**

**Előadó: Hozbor Imréné elnök**

Írásos előterjesztés és határozati javaslat, valamint a szabályzat-tervezet csatolva.

**Hozbor Imréné elnök:** a módosítást jogszabályi változások indokolják, ezek lekövetése történik a szabályzatban.

**Kérdés, hozzászólás:**

**Boros András az Ügyrendi Bizottság elnöke:** a Bizottság elfogadásra javasolja a szabályzat-tervezetet.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**36/2017.(II.16.) számú határozat**

Répcelak Város Önkormányzatának Képviselő-testülete úgy dönt, hogy a Répcelaki Városüzemeltetési és Szolgáltató Nonprofit Kft. ügyvezetője által a Munkaügyi Szabályzatban javasolt módosításokat elfogadja.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Répcelaki Városüzemeltetési és Szolgáltató Nonprofit Kft. Felügyelőbizottsági ügyrendjének jóváhagyása**

**Előadó: Hozbor Imréné elnök**

Írásos előterjesztés és határozati javaslat, valamint a jegyzőkönyv, a működési szabályzat és ügyrend tervezete csatolva.

**Hozbor Imréné elnök:** a Felügyelőbizottság február 7-én megalakult és megalkotta az ügyrendjét is. A Ptk., az alapító okirat, valamint a szervezeti és működési szabályzat egyértelműen meghatározza a tagok jogait és kötelezettségeit, ezek figyelembe vételével alkották meg az ügyrendet és kéri annak elfogadását.

**Sipos-Nagy Anita igazgatási ügyintéző**: a Polgári Törvénykönyv rendelkezése alapján a felügyelőbizottsági tag megbízatása öt évre szól. Ennek megfelelően a 217/2016. (XI.24.) számú képviselő-testületi határozat módosítására van szükség. A jogszabálynak megfelelően javasolja, hogy a felügyelőbizottsági tagok megbízatása 2016. november 24. napjától 2021. november 24 napjáig szóljon.

**Kérdés, hozzászólás:**

**Boros András az Ügyrendi Bizottság elnöke:** a bizottság megtárgyalta az előterjesztést és a határozati javaslatokat elfogadásra javasolja.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatokat hozta:

**37/2017.(II.16.) számú határozat**

Répcelak Város Önkormányzatának Képviselő-testülete a Répcelaki Városüzemeltetési és Szolgáltató Nonprofit Kft. Felügyelő Bizottságának működési szabályzatát és ügyrendjét jóváhagyja.

Felelős: Szabó József polgármester

dr. Kiss Julianna jegyző

Határidő: azonnal

**38/2017.(II.16.) számú határozat**

Répcelak Város Önkormányzatának Képviselő-testülete a 217/2016. (XI.24.) számú határozatát a felügyelőbizottsági tagok megbízatásának időtartama tekintetében a következőképpen módosítja:

A felügyelőbizottsági tagokat 2016. november 24 napjától 2021. november 24 napjáig megválasztja.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**A közösségi együttélés alapvető szabályairól és azok megszegésének jogkövetkezményeiről szóló önkormányzati rendelet módosítása**

**Előadó: Sipos-Nagy Anita igazgatási ügyintéző**

Írásos előterjesztés és előzetes hatásvizsgálat, valamint a rendelet-tervezet csatolva.

**Sipos-Nagy Anita igazgatási ügyintéző:** a rendelet módosítására azért tesz javaslatot, mert az avar és kerti hulladékok égetését magasabb szintű jogszabály szabályozza és a jogszabály a hatáskört a katasztrófavédelem hatáskörébe rendeli. Nekik van lehetőségük szankcionálni. Kéri a rendelet módosítás elfogadását.

**Kérdés, hozzászólás:**

**Boros András az Ügyrendi Bizottság elnöke:** a Bizottság tárgyalta a tervezetet és azt elfogadásra javasolja.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi rendeletet alkotta:

**Répcelak Város Önkormányzata Képviselő-testületének 4/2017. (II.17.) önkormányzati rendelete a közösségi együttélés alapvető szabályairól és azok megszegésének jogkövetkezményeiről szóló 15/2015. (V.29.) önkormányzati rendelete módosításáról.**

A rendelet a jegyzőkönyv melléklete.

1. **Napirend**

**Szakrendelők munkavédelmi kockázatelemzésének elfogadása**

**Előadó: Sipos-Nagy Anita igazgatási ügyintéző**

Írásos határozati javaslat, valamint a szabályzat-tervezet csatolva.

**Sipos-Nagy Anita igazgatási ügyintéző:** Mérges Gábor látja el az önkormányzat munkavédelmi feladatait. Ezért elkészítette a szakrendelések munkabiztonsági és munka egészségügyi kockázatértékelését, melynek kéri az elfogadását.

**Kérdés, hozzászólás:**

**Boros András az Ügyrendi Bizottság elnöke:** a Bizottság elfogadásra javasolja a munkabiztonsági és munka egészségügyi kockázatértékelést.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**39/2017.(II.16.) számú határozat**

Répcelak Város Önkormányzatának Képviselő-testülete elfogadja a Mérges Gábor egyéni vállalkozó által készített Répcelak Város Önkormányzata által működtetett szakrendelés munkabiztonsági és munka egészségügyi kockázatértékelését.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Döntés EHS Partner Tanácsadó és Szolgáltató Kft. székhelyhasználati kérelméről**

**Előadó: Sipos-Nagy Anita igazgatási ügyintéző**

Írásos előterjesztés és határozati javaslat csatolva.

**Sipos-Nagy Anita igazgatási ügyintéző**: Répcelak Város Önkormányzatának tulajdonát képezi a Répcelak, Petőfi Sándor u. 56/1. számú iroda épület. Az épületben lévő irodák egy része bérbeadásra került. Az irodák közül hármat az EHS Partner Tanácsadó és Szolgáltató Kft. bérel. A Kft. vezetője 2017. február 9-én kelt levelében kérte Répcelak Város Polgármesterét, hogy engedélyezze a Répcelak, Petőfi Sándor u. 56/1. számú ingatlan székhelyként történő bejegyzését.

**Kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**40/2017.(II.16.) számú határozat**

Répcelak Város Önkormányzatának Képviselő-testülete hozzájárul, hogy az EHS Partner Tanácsadó és Szolgáltató Kft. az önkormányzat tulajdonát képező Répcelak, Petőfi S. u. 56/1. számú ingatlant székhelyként használja.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Területszervezési eljárással kapcsolatos döntés**

**Előadó: Mérgesné Stampf Ildikó településüzemeltetési és beruházási csoportvezető**

Írásos előterjesztés és határozati javaslat, valamint a vázrajzok, terület kimutatások és a megállapodás-tervezet csatolva.

**Mérgesné Stampf Ildikó településüzemeltetési és beruházási csoportvezető:** településszervezési eljárást kellett lefolytatni három ügyfél kezdeményezése miatt.A Kormány rendeletnek megfelelően az érintett Képviselő-testületek eljáró bizottságként az Ügyrendi Bizottságot jelölték ki. A kérelmezők által benyújtásra került a vázrajz, illetve a területi kimutatás, amiből megállapítható, hogy a két település közötti településhatár csak vonalában módosul, a két település összterülete nem változik. A nyilvántartásból megállapíthatóan Csánig község Önkormányzata átad 9874 m2-t Répcelaknak, ugyanígy Répcelak is átad 9874 m2-t Csánignak. Tehát területnagyság változás nélkül teljesíthető a kérelem, így vagyonváltozás sem történik. A megállapodás-tervezet részletesen tartalmazza a feltételeket is.

A kiadott határozati javaslatban az utolsó mondat javításra szorul, ugyanis a területmódosítást az önkormányzat kezdeményezi, nem pedig a kérelmezők.

Az eljárás során felmerült költségeket, úgymint ügyvédi díj és földhivatali költség a kérelmezők viselik.

**Kérdés, hozzászólás:**

**Boros András az Ügyrendi Bizottság elnöke:** a Bizottság együttes ülés keretében tárgyalta a napirendet a csánigi Ügyrendi Bizottsággal. Mindkét Bizottság a határozati javaslat elfogadását támogatta.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**41/2017.(II.16.) számú határozat**

Répcelak Város Önkormányzatának Képviselő-testülete megállapodást köt Csánig Község Önkormányzatával a Csánig 04/3 hrsz.-ú, 04/4 hrsz.-ú, és a Répcelak 020/5 hrsz.-ú ingatlanok telekhatár rendezésével érintett, településhatár módosításáról. Megállapítja, hogy a települések területének nagysága változatlan marad, így vagyon megosztás nem merül fel. Az eljárás során felmerült költségeket a kérelmezők viselik.

Felhatalmazza a Polgármestert, hogy az erről szóló megállapodást aláírja és gondoskodjon arról, hogy a területmódosítást az ingatlan-nyilvántartásban átvezessék.

Felelős: Szabó József polgármester

dr. Kiss Julianna jegyző

Határidő: 2017. február 28.

1. **Napirend**

**Tatay Sándor utcai telkek eladási árának meghatározása**

**Előadó: Szabó József polgármester**

Írásos előterjesztés és határozati javaslat, valamint a szakértői jelentés csatolva.

**Mérgesné Stampf Ildikó településüzemeltetési és beruházási csoportvezető:** kiszámításra került a telkekre ez idáig ráfordított költség, úgymint vételár, járulékok és a közművek kiépítése. Az út területét érintő költségeket is beleszámolták az egyik variációban a költségekbe, melynek során 4.741.-Ft/m2 lenne a telekár. Azonban méltánytalan lenne a leendő vevőkre hárítani a közterületet érintő költségeket, mint az útkialakítás, csapadékvíz elvezetés és közvilágítás. Ezen költségek nélkül 1.749.-Ft/m2+Áfa összeg lenne a telkek vételára. Az ár alátámasztására készült egy szakértői értékbecslés is, mely alapján 2.000.-Ft/m2+Áfa a telkek reális vételára. Ezt az összeget javasolja meghatározni vételárként.

**Kérdés, hozzászólás:**

**Szabó József polgármester:** reálisnak tartja a 2.000.-Ft/m2+Áfa vételár meghatározását.

**Varga Sándor alpolgármester:** az értékesítési feltételekre kérdez rá.

**Szabó József polgármester:** javasolja, hogy az idei évben telket vásárlók részére 4 év beépítési kötelezettség kerüljön meghatározásra, a továbbiakban pedig a jövő évtől 3 év.

**dr. Kiss Julianna jegyző:** felhívja a figyelmet arra a szerződési feltételre, hogyaz, aki telket vesz, kifizeti a vételárat, de az önkormányzat csak egy későbbi időpontban fog teljesíteni, amikor megvalósul minden a teljes közművesítéshez. Tehát a szerződés az önkormányzat részéről egy későbbi időpontban, a vételár megfizetését követően megy teljesedésbe.

**Szabó József polgármester:** a vásárló a szerződés megkötésekor annak tudatában veszi meg a telket, hogy az csak egy későbbi időpontban lesz olyan közművesítettségi állapotban, amely a vételárnak megfelel. Ezt korrekt eljárásnak tartja.

**Mérgesné Stampf Ildikó településüzemeltetési és beruházási csoportvezető:** a telkek kimérése megtörtént, önálló helyrajzi számmal rendelkeznek. Az értékesítéshez kapcsolódó dokumentációt a csoport összeállította.

**Boros András képviselő:** megkérdezi, hogy a vételár kifizetése egy összegben vagy részletekben történik.

**dr. Kiss Julianna jegyző**: egy összegben indokolt a vételár összegét meghatározni, mivel a teljes összeg kifizetése után történhet meg a tulajdonos változás átvezetése a Földhivatalban.

**Biró József a Gazdasági és Városüzemeltetési Bizottság elnöke:** a Bizottság elfogadásra javasolja a határozati javaslatban foglalt vételárat.

**Pálla Péter a Pénzügyi Bizottság elnöke:** a Bizottság szintén elfogadásra javasolja a 2.000.-Ft/m2+Áfa vételárat.

**Varga Sándor alpolgármester**: megkérdezi, hogy milyen körben történik a meghirdetés?

**Mérgesné Stampf Ildikó településüzemeltetési és beruházási csoportvezető:** a vagyon rendelet alapján a képújságban kötelesek meghirdetni. Ezen kívül lehet szélesíteni a hirdetés megjelenési körét és helyét.

**Kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**42/2017.(II.16.) számú határozat**

Répcelak Város Önkormányzatának Képviselő-testülete a Répcelak Tatay S. utcában a 979/2-7 és a 974/1-7 hrsz.-ú összesen a 13 db közművesített ingatlanok eladási árát 2.000,-Ft/m2 + Áfa, azaz 2.540,-Ft/m2-ben határozza meg.

A telkek kiosztása az igénylés (érkezés) sorrendjében, a két oldal tekintetében sorban egymást követően történik. A telkek értékesítéséről az igény beérkezését követő soros ülésén dönt.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Döntés hulladékgazdálkodáshoz kapcsolódó vagyon önkéntes vagyonkezelésbe adásáról Előadó: Szabó József polgármester**

Írásos előterjesztés és határozati javaslat, valamint az NHKV Zrt. megkeresése csatolva.

**Szabó József polgármester:** javasolja a vagyon önkéntes kezelésbe adását az NHKV Zrt. részére.

**Kérdés, hozzászólás:**

**Biró József a Gazdasági és Városüzemeltetési Bizottság elnöke:** a Bizottság elfogadásra javasolja a határozati javaslatban foglaltakat.

**Pálla Péter a Pénzügyi Bizottság elnöke:** a Bizottság szintén elfogadásra javasolja a vagyonkezelésbe adást.

**Kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**43/2017.(II.16.) számú határozat**

Répcelak Város Önkormányzatának Képviselő-testülete az Önkormányzat 91,3 %-os tulajdonát képező 076/26 helyrajzi számú kommunális hulladéklerakó vagyonkezelésbe adására vonatkozó kérelmet nyújt be a NHKV Nemzeti Hulladékgazdálkodási Koordináló és Vagyonkezelő Zrt. részére. A hulladéklerakóban 8,7 %-al résztulajdonos Csánig Község Önkormányzatának egyetértő döntése és a vagyonkezelésre vonatkozó szándéknyilatkozata érdekében a Képviselő-testület felkéri a Polgármestert, hogy keresse meg Csánig Község Önkormányzatát.

A vagyonkezelésbe vételi eljárás során tájékoztatja az NHKV Zrt-t, hogy a közbeszerzési eljárás keretében kiválasztott közszolgáltatási szerződés 2019. május 31-ig hatályos a Müllex Közszolgáltató Nonprofit Kft-vel.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**Közbeszerzési szabályzat módosítása**

**Előadó: dr. Kiss Julianna jegyző**

Írásos előterjesztés és határozati javaslat, valamint a szabályzat-tervezet csatolva.

**dr. Kiss Julianna jegyző:** a közbeszerzési törvény megváltozott, ezért szükséges a szabályzat ennek megfelelő módosítása. Az előterjesztésben a közbeszerzési tanácsadó részletesen ismerteti a módosítás elemeit. A szabályzat egységes szerkezetben csatolásra került az előterjesztéshez.

**Kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**44/2017.(II.16.) számú határozat**

Répcelak Város Önkormányzatának Képviselő-testülete az érvényben lévő közbeszerzési szabályzat módosítását a melléklet szerinti tartalommal állapítja meg.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**ASP pályázat keretében beszerzett eszközök használatba adásáról döntés**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** az Önkormányzat pályázott az eszközök beszerzésére, az elnyert támogatásból pedig a szükséges eszközök beszerzésre is kerültek. A napirend kapcsán arról kell dönteni, hogy azokat az Önkormányzat használatbaadja a Hivatal részére.

**Kérdés, hozzászólás:**

**Biró József a Gazdasági és Városüzemeltetési Bizottság elnöke:** a Bizottság tárgyalta a napirendet és a határozati javaslatban foglaltakkal egyetért.

**dr. Kiss Julianna jegyző:** az iratkezelési és a pénzkezelési szabályzat elkészítésére vállalkozási szerződés megkötését kezdeményezi a SZAKH-ÉRTELEM 2007. Bt-vel. A belső ellenőr bruttó 630.000.-Ft összegben vállalja a munka elvégzését, pályáztatás nem szükséges.

Kéri a Képviselő-testület egyetértését.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatokat hozta:

**45/2017.(II.16.) számú határozat**

Répcelak Város Önkormányzatának Képviselő-testülete a „KÖFOP-2.1.1-VEKOP-16 Csatlakozási konstrukció az önkormányzati ASP rendszer országos kiterjesztéséhez” című pályázat keretében beszerzett eszközöket a Répcelaki Közös Önkormányzati Hivatal részére használatra átadja.

Felelős: Szabó József polgármester

dr. Kiss Julianna jegyző

Határidő: azonnal

**46/2017.(II.16.) számú határozat**

Répcelak Város Önkormányzatának Képviselő-testülete vállalkozási szerződést köt a SZAKH-ÉRTELEM 2007. Bt-vel (központ: 9700 Szombathely, Felsőbüki Nagy Pál u. 49.) bruttó 630.000.-Ft vállalkozási díj ellenében a Répcelaki Közös Önkormányzati Hivatal iratkezelési és pénzkezelési szabályzatának elkészítésére.

Felelős: Szabó József polgármester

dr. Kiss Julianna jegyző

Határidő: azonnal

1. **Napirend**

**„Peter Cerny Alapítvány a beteg koraszülöttek gyógyításáért” támogatási kérelme**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** 30.000.-támogatási összeg biztosítását javasolja.

**Kérdés, hozzászólás:**

**Pálla Péter a Pénzügyi Bizottság elnöke:** gesztusértékű döntés, aBizottság a határozati javaslatban foglaltakkal egyetért.

**Biró József képviselő:** véleményét megfogalmazva elmondja, hogy nem lenne célszerű elindítani egy folyamatot az alapítványi támogatások ügyében.

**Szabó József polgármester:** eddig is támogattak alapítványokat.

**Varga Sándor alpolgármester:** ő is bizalmatlan az alapítványokkal. Szereti tudni hová megy a pénz és mire használják fel a támogatási összeget.

**Böröndyné Nagy Anikó aljegyző:** az alapítványok is elszámolnak a kapott összeg célszerű felhasználásáról.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**47/2017.(II.16.) számú határozat**

Répcelak Város Önkormányzatának Képviselő-testülete a civil szervezetek támogatásáról szóló 14/2015.(V.29.) önkormányzati rendelete alapján 30.000.-Ft támogatásban részesíti a „Peter Cerny Alapítvány a Beteg Koraszülöttek Gyógyításáért” elnevezésű közhasznú szervezetet (1038 Budapest, Bókay J. u. 5.) működési költségeik viseléséhez.

A támogatás fedezetét a 2017. évi költségvetésében tervezi.

A Képviselő-testület felhatalmazza a polgármestert a támogatási szerződés aláírására.

Felelős: Szabó József polgármester

a támogatási szerződés elkészítésére: Böröndyné Nagy Anikó aljegyző

Határidő: a támogatási szerződés megkötésére: 2017. február 28.

1. **Napirend**

**Savaria University Press Alapítvány támogatási kérelme**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** 25.000.-támogatási összeg biztosítását javasolja.

**Kérdés, hozzászólás:**

**Pálla Péter a Pénzügyi Bizottság elnöke:** aBizottság a határozati javaslatban foglaltakkal egyetért.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**48/2017.(II.16.) számú határozat**

Répcelak Város Önkormányzatának Képviselő-testülete a civil szervezetek támogatásáról szóló 14/2015.(V.29.) önkormányzati rendelete alapján 25.000.-Ft támogatásban részesíti a Savaria University Press Alapítvány-t (9700 Szombathely, Károli Gáspár tér 4.) a 2017. évi Magyar Költészet Napjára kiadásra szánt,és a kistáj költőinek műveit és verseit megjelentető antológia szerkesztési és kiadási, valamint nyomdai munkáihoz.

A támogatás fedezetét a 2017. évi költségvetésében tervezi.

A Képviselő-testület felhatalmazza a polgármestert a támogatási szerződés aláírására.

Felelős: Szabó József polgármester

a támogatási szerződés elkészítésére: Böröndyné Nagy Anikó aljegyző

Határidő: a támogatási szerződés megkötésére: 2017. február 28.

1. **Napirend**

**Állagmegóvási munkák költségének beszámítása a bérleti díjba – LISS Patrongyártó, Töltő és Forgalmazó Kft.**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** javasolja az épület karbantartására fordított összeg beszámítását a bérleti díjba. A Kft. kiköltözéskor köteles az épületet kifesteni és ugyanolyan állapotban adni vissza, mint ahogy oda beköltöztek.

**Kérdés, hozzászólás:**

**Pálla Péter a Pénzügyi Bizottság elnöke:** aBizottság a határozati javaslatban foglaltakkal egyetért.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**49/2017.(II.16.) számú határozat**

Répcelak Város Önkormányzatának Képviselő-testülete elismeri a LISS Patrongyártó, Töltő és Forgalmazó Kft., mint bérlő által az Önkormányzat tulajdonát képező répcelaki 309/1 helyrajzi számú, természetben 9653 Répcelak, Petőfi Sándor u. 56/1. szám alatti, 1389 m2 nagyságú, „kivett irodaház” megnevezésű belterületi ingatlan kétszintes épületrész földszinti és emeleti iroda helyiségeiben végzett állagmegóvási – festési, javítási - munkálatokat, a benyújtott számlák alapján 150.825.-Ft összegben és hozzájárul az összeg bérleti díjba történő beszámításához.

A bruttó 347.345.-Ft/hó összegű bérleti díj és a bruttó 150.825.-Ft összegű ráfordítás figyelembevételével a LISS Patrongyártó, Töltő és Forgalmazó Kft. 2017. március hónapban 196.520.-Ft bérleti díj megfizetésére köteles. 2017. április hónaptól pedig ismételten a teljes összeg megfizetése, azaz a 347.345.-Ft összeg válik esedékessé bérleti díjként.

Felelős: Szabó József polgármester

beszámítás számlában történő érvényesítése: dr. Kiss Julianna jegyző

Határidő: azonnal

1. **Napirend**

**Állagmegóvási munkák költségének beszámítása a bérleti díjba – EHS Partner Tanácsadó és Szolgáltató Kft.**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** az Irodaházat érintően a konstrukció ugyanaz, mint az előző napirend kapcsán. Kéri a határozati javaslat elfogadását.

**Kérdés, hozzászólás:**

**Pálla Péter a Pénzügyi Bizottság elnöke:** aBizottság a határozati javaslatban foglaltakkal egyetért.

**Biró József képviselő:** egyetért azzal a kikötéssel, hogy kikötözéskor a helyiségeket kifestett és rendbe hozott állapotban kell visszaadni.

**Pálla Péter a Pénzügyi Bizottság elnöke:** a bizottsági ülésen is elhangzott ez a feltétel, ahol a bérlő ezt tudomásul vette és ezzel egyetértett.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**50/2017.(II.16.) számú határozat**

Répcelak Város Önkormányzatának Képviselő-testülete elismeri az EHS Partner Tanácsadó és Szolgáltató Kft., mint bérlő által az Önkormányzat tulajdonát képező répcelaki 309/1 helyrajzi számú, természetben 9653 Répcelak, Petőfi Sándor u. 56/1. szám alatti, 1389 m2 nagyságú, „kivett irodaház” megnevezésű belterületi ingatlan 3 darab (12 m2, 12,4 m2 és 10,44 m2), összesen 34,84 m2 nagyságú irodahelyiségében végzett és a bérlő által számlával igazolt állagmegóvási munkálatokat, és hozzájárul az összeg bérleti díjba történő beszámításához. Az EHS Partner Tanácsadó és Szolgáltató Kft. által továbbszámlázott munkálatok összege 136.027.-Ft.

A bruttó 44.247.-Ft/hó összegű bérleti díj és a bruttó 136.027.-Ft összegű továbbszámlázott ráfordítás figyelembevételével az EHS Partner Tanácsadó és Szolgáltató Kft. a 2017. március, április és május hóra esedékes bérleti díj megfizetése alól mentesül, míg június hónapra a fennmaradó bruttó 40.961.-Ft bérleti díj megfizetésére köteles. 2017. július hónaptól pedig ismételten a teljes összeg megfizetése, azaz a bruttó 44.247.-Ft összeg válik esedékessé bérleti díjként.

Felelős: Szabó József polgármester

a beszámítás számlában történő érvényesítésére: dr. Kiss Julianna jegyző

Határidő: azonnal

1. **Napirend**

**Óvodai só szoba bérbeadásáról döntés**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** legális lehetőséget biztosít az önkormányzat a só szoba igénybe vételére ezzel a döntésével. Kéri a képviselők egyetértését.

**Kérdés, hozzászólás:**

**Pálla Péter a Pénzügyi Bizottság elnöke:** aBizottság a határozati javaslatban foglaltakkal egyetért.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**51/2017.(II.16.) számú határozat**

Répcelak Város Önkormányzatának Képviselő-testülete, mint tulajdonos hozzájárul ahhoz, hogy a Répcelaki Százszorszép Óvoda saját bevételeinek növelése érdekében bérbe adja a József Attila utcai épületben kialakított 8 m2 nagyságú só szobát. A Képviselő-testület továbbá hozzájárul, hogy az intézmény a só szoba bérbeadásából származó bevételt a működésére használja fel.

Felelős: Szabó József elnök

Fülöp Ildikó óvodavezető

Határidő: folyamatos

1. **Napirend**

**A főállású polgármester szabadságának ütemezése**

**Előadó: Szabó József polgármester**

Írásos előterjesztés és határozati javaslat csatolva.

**Kérdés, hozzászólás:**

**Boros András az Ügyrendi Bizottság elnöke:** aBizottság tárgyalta a napirendet és a határozati javaslatban foglaltakkal egyetért.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**52/2017.(II.16.) számú határozat**

Répcelak város Önkormányzatának Képviselő-testülete Szabó József főállású polgármester 2017. évi szabadságának ütemezését az előterjesztésben foglaltak szerint jóváhagyja.

Felelős: Szabó József polgármester

a nyilvántartás vezetéséért: dr. Kiss Julianna jegyző

Határidő: elfogadásra: 2017. február 28.

1. **Napirend**

**Iskolai felvételi körzethatárok véleményezése**

**Előadó: Szabó József polgármester**

Írásos előterjesztés és határozati javaslat csatolva.

**Szabó József polgármester:** a felvételi körzetek besorolása nem változott.

**Kérdés, hozzászólás:**

**Szalainé Kutasi Ildikó a Humánpolitikai Bizottság elnöke:** aBizottság tárgyalta a napirendet és a határozati javaslatban foglaltakkal egyetért.

**Más kérdés, hozzászólás nem volt.**

A Képviselő-testület 7 szavazattal, ellenszavazat, tartózkodás nélkül az alábbi határozatot hozta:

**53/2017.(II.16.) számú határozat**

Répcelak város Önkormányzatának Képviselő-testülete a Vas Megyei Kormányhivatal Szombathelyi Járási Hivatal által a 2017/2018. tanévre megállapított általános iskolai körzetek kijelölésével egyetért.

Felelős: Szabó József polgármester

Határidő: közlésre: azonnal

Miután több napirend nem volt, Szabó József polgármester a megjelenést megköszönte, az ülést 19.30 órakor bezárta.

K.m.f.

Szabó József dr. Kiss Julianna polgármester jegyző

Jegyzőkönyv-hitelesítők:

Varga Sándor Horváth Csaba

alpolgármester képviselő